เล็ง SET ไซด์เวย์ นลท.รอผลประชุมเฟด-งบการเงิน บจ.
เล็ง SET ไซด์เวย์ นลท.รอผลประชุมเฟดในสัปดาห์หน้า และการทยอยประกาศงบไตรมาส 4/64 ของบริษัทจดทะเบียน ให้แนวรับที่ 1,645 จุด และแนวต้าน 1,665 จุด
21 ม.ค. 2565

นายมงคล พ่วงเภตรา ผู้ช่วยกรรมการผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า ตลาดหุ้นไทยเช้านี้แกว่งตัวในกรอบแคบๆ เนื่องจากเป็นวันศุกร์สุดสัปดาห์แล้ว นักลงทุนก็น่าจะรอดูการประชุมนโยบายการเงินของธนาคารกลางสหรัฐ (เฟด) ในวันที่ 25-26 ม.ค.นี้ รวมถึงการทยอยประกาศผลประกอบการในไตรมาส 4/2564 ของหุ้นกลุ่มธนาคารพาณิชย์ ก็น่าจะทำให้มีแรงเก็งกำไรในหุ้นกลุ่มแบงก์บางตัว
อย่างไรก็ตามมองว่าการเปิดเมือง ก็น่าจะช่วยหนุนหุ้นท่องเที่ยวได้อยู่ ส่วนปัจจัยทางการเมืองก็เริ่มมีนัยสำคัญต่อตลาดมากขึ้น โดยให้จับตาดูว่าทิศทางการเมืองจะเป็นอย่างไร
สำหรับตลาดหุ้นอื่นในภูมิภาคเอเชียเช้านี้เคลื่อนไหวอยู่ในแดนลบ ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงกว่า 300 จุดเมื่อคืนวาน (20 ม.ค.2565) เนื่องจากความกังวลเกี่ยวกับแนวโน้มการปรับขึ้นดอกเบี้ยของธนาคารกลางสหรัฐ (เฟด)
ทั้งนี้ให้กรอบแนวรับไว้ที่ 1,645 จุด และแนวต้าน 1,665 จุด